Staatsbegrafnis vir geliefde aktriseShaleen Surtie-Richards. Alan Winde, die Wes-Kaapse premier, het pas aangekondig dat pres. Cyril Ramaphosa sy versoek vir ŉ staatsbegrafnis vir die ontslape aktrise Shaleen Surtie-Richards goedgekeur het. Winde het vroeër vandeesweek aangedui dat hy aan Ramaphosa gaan skryf om ŉ spesiale provinsiale begrafnis vir Surtie-Richards te versoek. Dié versoek is wyd ondersteun, ook deur Surtie-Richards se familie. Surtie-Richards het Maandagoggend in die ouderdom van 66 gesterf. Sy was bekend vir haar vertolking van die rol van Nenna in die destydse M-Net-sepie Egoli en Fiela Komoetie in die oorspronklike rolprentweergawe van Fiela se kind. “Ek kan aan geen beter manier dink om iemand te vereer wat soveel bygedra het tot ons provinsie en die land se kreatiewe gemeenskap en bedryf nie. Die nasie het ŉ reus verloor wat onthou sal word vir haar ongelooflike talent en bydrae,” het Winde gesê. “My medelye gaan uit na haar familie, vriende en geliefdes gedurende hierdie moeilike tyd.” Die begrafnis word Sondag 13 Junie regstreeks op eNCA, DStv-kanaal 403, uitgesaai. Die diens begin om 14:30.